
Beth yw eich dealltwiraeth o’r Rôl y Cydlynydd Mathemateg a Rhifedd?

Trosolwg Damcaniaethol

Mae’r Cydlynydd Mathemateg a Rhifedd (CMaRh) yn chwarae rôl hanfodol wrth lunio, arwain a datblygu strategaethau mathemategol ar draws yr ysgol. Mae’r rôl yn cynnwys arwain arferion addysgu effeithiol, cefnogi athrawon, a sicrhau cydymffurfiaeth â disgwyliadau yn enwedig drwy weithredu dulliau asesu effeithiol. Yn y dyddiadur hwn, byddaf yn archwilio agweddau damcaniaethol ac ymarferol ar rôl y CMaRh yng nghyd-destun addysg yng Nghymru.

Yng Nghymru, mae canlyniadau Rhaglen Ryngwladol Asesu Myfyrwyr (PISA) wedi codi pryderon ynghylch safonau addysgu a dysgu mathemateg. Yn gyson, mae Cymru wedi tueddu i berfformio’n is na chyfartaledd y DU yn y profion hyn; Cymru oedd â’r sgôr isaf o’r pedair gwlad y DU a dangosodd ostyngiad o 487 yn 2018 i 466 yn 2022 (Llywodraeth Cymru, 2023). Mae’r canlyniadau hyn wedi dylanwadu’n sylweddol ar bolisïau addysg, gan bwysleisio’r angen i wella rhifedd trawsgwricwlaidd a galluogi disgyblion i gymhwyso sgiliau mathemategol yn ymarferol ar draws ystod o gyd-destunau.

O dan Gwricwlwm i Gymru 2022, mae Mathemateg a Rhifedd wedi’u sefydlu fel Maes Dysgu a Phrofiad annibynnol, ac un o’r pum hyfedredd trawsgwricwlaidd. Mae hyn yn pwysleisio’r angen i ddatblygu sgiliau rhifedd ar draws pob maes dysgu, gan wneud rhifedd yn gyfrifoldeb pob aelod o’r staff addysgu. Yn sgil hynny, mae cydlynu effeithiol gan y CMaRh yn allweddol i sicrhau cysondeb, cydweithio, a safonau uchel ar draws y cwricwlwm.

Mae’r Fframwaith Mathemateg a Rhifedd yn cynnig cymorth eglur i ysgolion wrth gynllunio ac asesu datblygiad disgyblion. Mae’n amlygu’r angen i ddisgyblion ddefnyddio eu gwybodaeth fathemategol mewn amrywiaeth o gyd-destunau, gan gyfrannu’n uniongyrchol at ddibenion y cwricwlwm.


Myfyrdodau a Dealltwriaeth ymarferol

Yn fy mhrofiad, roedd y CMaRh yn ysgogi newid cadarnhaol drwy arweinyddiaeth glir, cydweithio strategol, a ffocws cryf ar welliant parhaus. Yn unol â Llawlyfr Arweinwyr Rhifedd a Mathemateg (2015), roedd y CMaRh yn gweithredu’n strategol ar lefel ysgol gyfan, gan sicrhau bod ymagwedd at welliant yn cael ei yrru gan ddata, cydweithio a gweledigaeth glir trwy werthuso data, monitro ymarfer, ac ymateb i anghenion dysgwyr a staff. Wrth fyfyrio ar hyn, rwy’n cydnabod gwerth ymagwedd fyfyriol at ymarfer, lle mae dysgu’n deillio’n uniongyrchol o brofiad a dadansoddiad beirniadol o’r hyn sy’n gweithio a pham. Mae hyn yn adlewyrchu egwyddorion Schön (1983) o ymarferwyr myfyriol. Dengys pwysigrwydd o’r gallu i adolygu’n feirniadol, addasu’r ddarpariaeth, a chydweithio’n effeithiol ym mhob agwedd o’r rôl (Hattie, 2009). 

Adolygu a Datblygu’r Cwricwlwm
Un o brif gyfrifoldebau'r CMaRh oedd adolygu’r cwricwlwm a nodi cyfleoedd i integreiddio sgiliau rhifedd ar draws y Meysydd Dysgu a Phrofiad (MDaPh). Yn ôl y Llawlyfr (2015), dylai cynllunio rhifedd trawsgwricwlaidd fod yn systematig ac yn rhan annatod o’r cwricwlwm, rhywbeth a oedd yn amlwg yn weithgarwch allweddol gan y CMaRh drwy chreu map cynhwysfawr a oedd yn amlinellu ble gallai disgyblion ddefnyddio sgiliau rhifedd craidd ym mhob MDaPh. Yn unol ag argymhellion Estyn (2021), roedd y dulliau hyn yn adlewyrchu arfer dda drwy sicrhau bod sgiliau rhifedd yn cael eu hymgorffori mewn ffordd ystyrlon ac ymarferol. Mae hyn yn sicrhau bod rhifedd yn cael eu gweld fel sgil hanfodol i lwyddo ar draws y cwricwlwm (OECD, 2016).

Asesu a Monitro Effeithiol
Bu’r CMaRh yn gyfrifol am ddatblygu cyfarwyddiadau asesu newydd i asesu rhifedd ar draws pynciau, gan gynnwys defnyddio’r Dacsonomeg SOLO fel offeryn i asesu dyfnder dealltwriaeth. Mae’r Llawlyfr (2015) yn pwysleisio defnydd pwrpasol o ddata i lywio addysgu ac i godi safonau. Mae SOLO (‘Structure of Observed Learning Outcomes’) yn cynnig dull systematig sy’n symud o ddysgu arwynebol i ddysgu dwfn ac ystyrlon. Mae’n arf pwerus ar gyfer dylunio’r cwricwlwm, gwahaniaethu dysgu, a rhoi adborth strwythuredig. Roedd y defnydd o SOLO nid yn unig yn gyson â dulliau ymarferol, ond hefyd yn adlewyrchu egwyddorion Asesu ar gyfer Dysgu (AfL), gan annog dysgwyr i ddeall eu camau nesaf a rhoi darlun manwl i athrawon o’u cynnydd. Fel y nodir gan Black a Wiliam (1998), mae AfL yn allweddol i welliant dysgu, gan fod adborth ystyrlon a thargedig yn galluogi dysgwyr i gymryd mwy o berchnogaeth dros eu taith ddysgu gan roi lle canolog i ddisgyblion yn y broses asesu. Roedd adborth adeiladol i staff yn dilyn y proses fonitro gan yr Uwch Dîm Rheoli, megis arsylwadau a monitro llyfrau, yn sicrhau bod gwelliannau yn cael eu gwireddu.

Datblygu Staff a Thechnoleg Ddigidol
O fy mhrofiad, welais fod yr CMaRh yn unol â chanllawiau’r Llawlyfr (2015) drwy ddatblygu hyder staff mewn ffordd gefnogol, adeiladol ac ysbrydoledig, gan sicrhau bod pob athro’n teimlo’n rhan o’r broses. Roedd y CMaRh yn aml yn arsylwi gwersi ac yn darparu adborth mewn ffordd gadarnhaol, ac nid beirniadol. Cafodd staff eu cefnogi drwy hyfforddiant ar ddefnyddio offer digidol i hybu rhifedd – megis apiau mathemateg, offer gaffio, a defnyddio Excel i ddadansoddi data. Bu hyn yn cynyddu hyder athrawon, gan annog defnydd y tu hwnt i wersi mathemateg. Mae Estyn (2023) yn nodi bod technoleg ddigidol yn cael effaith gadarnhaol pan fydd yn cael ei defnyddio’n fwriadol i wella dealltwriaeth. Byddai’r defnydd effeithiol o dechnoleg hefyd yn galluogi athrawon i gyflawni tasgau mathemategol mewn modd mwy ymatebol ac ymarferol (Sullivan, 2011).

Ymgysylltu â Rhieni a Chymunedau
Nid yw rôl y CMaRh yn gyfyngedig i waith mewnol yn unig; mae datblygu cysylltiadau cryf â rhieni a gofalwyr yn allweddol i lwyddiant dysgu mathemategol disgyblion. Mae meddylfryd rhieni ynghylch mathemateg yn gallu dylanwadu’n sylweddol ar agweddau eu plant. Felly, mae’n hanfodol i’r CMaRh annog meddylfryd cadarnhaol tuag at fathemateg ymhlith rhieni, gan drosglwyddo'r agwedd hon i’w plant. Bu’r CMaRh yn gyfrifol am sicrhau'r perthnasau cadarn yma o ran rhannu gwybodaeth a hybu agweddau positif tuag at fathemateg a rhifedd.

Defnyddio’r Ardaloedd Allanol 
Anogodd y CMaRh i athrawon i fanteisio ar yr ardaloedd allanol wrth gynllunio i ddatblygu sgiliau rhifedd ymhlith y dysgwyr. Roedd hyn yn cyfoethogi chwilfrydedd naturiol plant ar gyfer dysgu yn yr awyr agored a mwyhau eu defnydd naturiol o feddwl mathemategol a dysgu sgiliau mathemategol fel rhan o’u profiadau awyr agored (CDY, 2024). Mae astudiaethau achos Estyn (2019) yn pwysleisio gwerth dysgu yn yr awyr agored o ran ennyn diddordeb dysgwyr a chyfoethogi profiadau rhifedd.

Cyfyngiadau a Rhwystrau

Wrth ystyried cyfyngiadau a rhwystrau sy’n wynebu’r CMaRh, mae’n hanfodol nodi’r pwysau systemig sy’n deillio o ganlyniadau rhyngwladol megis PISA. Gellir pwysau yma arwain at ddibyniaeth ormodol ar dargedau a data meintiol, gan greu diwylliant o ‘performativity’ (Ball, 2003), lle mae athrawon yn teimlo’r angen i flaenoriaethu cyflawni’n allanol yn hytrach na chanolbwyntio’n llawn ar ddysgu ystyrlon ac addysgu effeithiol. Er mwyn lliniaru hyn, mae’n hanfodol i’r CMaRh derbyn cefnogaeth o fewn diwylliant ysgol sy’n gwerthfawrogi twf tymor hir ac yn rhoi blaenoriaeth ar brofiadau a datblygiad dysgwyr yn ogystal â chanlyniadau allanol.

Mae diffyg amser hefyd yn rhwystr amlwg a all amharu ar effeithiolrwydd y rôl a’r effaith gadarnhaol ar ymarfer addysgu a dysgu. Yn aml, mae CMaRh yn gorfod cydbwyso dyletswyddau addysgu llawn amser gyda chyfrifoldebau arweinyddiaeth, gan gynnwys cynllunio strategol, hyfforddi staff, a dadansoddi data. Gall y pwysau amser hwn leihau’r gallu i weithredu newidiadau ar sail tystiolaeth a monitro cynnydd yn drylwyr. Ateb posibl yw dyrannu amser penodol i’r rôl ar amserlen yr ysgol, gan sicrhau fod modd ymgymryd â’r cyfrifoldebau yn llawn ac yn effeithiol.

Gall amrywiaeth sgiliau staff mewn rhifedd, a’u hyder gyda thechnoleg ddigidol fod yn rhwystr. Mae rhai athrawon yn gweld addysgu rhifedd yn drawsgwricwlaidd yn heriol, yn enwedig pan nad yw’n amlwg o fewn y pwnc. Yn ogystal, gall diffyg hyder wrth ddefnyddio technoleg ar gyfer rhifedd leihau’r effaith ymarferol o weithredu’r dulliau a awgrymir gan y CMaRh. Atebion posibl yw darparu hyfforddiant rheolaidd a mentoriaeth gan y CMaRh, ynghyd â sesiynau cyd-ddysgu lle gall athrawon rannu arferion da ac archwilio syniadau gyda’i gilydd er mwyn gallu darparu profiadau arloesol i ddysgwyr. 

Yn olaf, mae newid agweddau diwylliannol yn cymryd amser; mae trawsnewid rhifedd i fod yn flaenoriaeth drawsgwricwlaidd yn gofyn am newid mewn meddylfryd ar draws yr ysgol. Mae hyn yn gofyn am arweinyddiaeth weledigaethol a chefnogaeth barhaus gan yr uwch dîm rheoli i sicrhau bod newidiadau'n cael eu hysgogi o'r brig i lawr ac o'r gwaelod i fyny.

I gloi

Mae’r Cydlynydd Mathemateg a Rhifedd yn chwarae rhan sylfaenol wrth ysgogi gwelliannau, datblygu hyder staff, a sicrhau bod mathemateg yn ystyrlon, yn gynhwysol ac yn berthnasol. Maent hefyd yn chwarae rhan hanfodol o greu amgylchedd l i ddatblygu meddylfryd cadarnhaol am fathemateg a rhifedd ar draws yr ysgol, a thu hwnt i’r ysgol megis rhieni a gofalwyr. 

Fel addysgwr, fy nod yw meithrin agwedd fyfyriol ac ymatebol at addysgu trwy ddatblygu fy ymarfer yn barhaus. Yn ogystal, mae fy ffocws ar ymgorffori sgiliau mathemategol ar draws pob pwnc yn atseinio gyda’r disgwyliad proffesiynol o greu profiadau dysgu trawsgwricwlaidd, cyfoethog sy’n meithrin meddwl beirniadol a datrys problemau. Wrth symud ymlaen, rwy’n bwriadu cryfhau fy sgiliau wrth dderbyn a gweithredu ar adborth, gan sicrhau fy mod yn parhau i gefnogi twf dysgwyr wrth ddatblygu fel arweinydd ym myd addysg.

